b"\n_START_ARTICLE_\nCristina Narbona Ruiz\n_START_SECTION_\nBiografia\n_START_PARAGRAPH_\nVa n\xc3\xa9ixer el 29 de juliol de 1951 a la ciutat de Madrid. Exiliada als 12 anys amb la seva fam\xc3\xadlia a It\xc3\xa0lia per la repressi\xc3\xb3 de la dictadura franquista, va estudiar ci\xc3\xa8ncies econ\xc3\xb2miques a la Universitat de Roma La Sapienza, en la qual es va doctorar. Va retornar a Espanya l'any 1975, dedicant-se a la doc\xc3\xa8ncia a la Universitat de Sevilla. Est\xc3\xa0 vinculada sentimental amb Josep Borrell i Fontelles.\n_START_SECTION_\nActivitat pol\xc3\xadtica\n_START_PARAGRAPH_\nVinculada al Partit Socialista Obrer Espanyol (PSOE), encara que no s'hi va afiliar fins a l'any 1993, el 1982 va ser nomenada Viceconsellera d'Economia de la Junta d'Andalusia en el primer govern auton\xc3\xb2mic de Rafael Escuredo._NEWLINE_En els successius governs presidits per Felipe Gonz\xc3\xa1lez va ocupar diversos c\xc3\xa0rrecs de direcci\xc3\xb3 al Banc Hipotecari d'Espanya, va ser Directora General d'Habitatge del Ministeri d'Obres P\xc3\xbabliques el 1991 i Secret\xc3\xa0ria d'Estat de Medi Ambient i Habitatge el 1993._NEWLINE_En les eleccions generals de 1996 va ser escollida diputada al Congr\xc3\xa9s de Diputats per la prov\xc3\xadncia d'Almeria. El 1999 es va presentar i va ser escollida regidora pel PSOE a l'ajuntament de Madrid, al mateix temps que es va incorporar a la Comissi\xc3\xb3 Executiva Federal del PSOE de la m\xc3\xa0 de Jos\xc3\xa9 Luis Rodr\xc3\xadguez Zapatero. Reelegida en les eleccions generals de 2004 novament diputada, en aquesta ocasi\xc3\xb3 per la circumscripci\xc3\xb3 de Madrid, la vict\xc3\xb2ria socialista i el nomenament de Rodr\xc3\xadguez Zapatero com a President del Govern li van permetre ser nomenada Ministra de Medi Ambient._NEWLINE_En la seva tasca al capdavant del Ministeri s'ha proposat com a objectiu el compliment del Protocol de Kyoto; va suspendre el projecte de transvasament de l'aigua del riu Ebre cap al sud-est peninsular _NEWLINE_a canvi de solucionar l'escassetat d'aigua amb la construcci\xc3\xb3 de dessaladores i aprofitar els recursos h\xc3\xaddrics de cada territori; va modificar el transvasament del riu X\xc3\xbaquer al Vinalop\xc3\xb3 i ha impulsat un projecte d'ampliaci\xc3\xb3 de l'\xc3\xbas de les energies renovables, sent partid\xc3\xa0ria del tancament progressiu de totes les centrals nuclears existents a Espanya._NEWLINE_El 2007, despr\xc3\xa9s del frac\xc3\xa0s dels socialistes madrilenys en les eleccions auton\xc3\xb2miques i municipals i la dimissi\xc3\xb3 for\xc3\xa7ada de Rafael Simancas com a l\xc3\xadder regional, \xc3\xa9s designada presidenta de la Comissi\xc3\xb3 Gestora de la Federaci\xc3\xb3 Socialista de Madrid."